Seun slaan ma glo met besemstok dood(Foto ter illustrasie: Hansie Linde) ’n Man (26) wat daarvan beskuldig word dat hy sy 58-jarige ma met ’n besemstok doodgeslaan het, het Maandag in die Thohoyandou-landdroshof in Limpopo verskyn. Die man het hom na bewering vererg toe hy op 5 September in die vroeë oggendure tuisgekom het en nie kos in die hande kon kry nie. Die vrou het ten tyde van die voorval saam met haar seun in die Matangari Tshiumoni-nedersetting gewoon. “Die seun het gekla dat sy ma kos in haar slaapkamer wegsteek en ’n argument het uitgebreek. “Die seun het glo kwaad geword, ’n besemstok opgetel en sy ma daarmee aangerand,” sê Mashudu Malabi‑Dzhangi, woordvoerder vir die nasionale vervolgingsgesag in Limpopo. Malabi-Dzhangi sê die slagoffer het probeer weghardloop, maar by die hek van hul huis inmekaargesak. “Sy is na die Donald Fraser-hospitaal geneem, maar met haar aankoms dood verklaar. “Die saak is tot 29 September uitgestel om beëdigde verklarings van familielede te bekom.”